Author: administrator
Last saved by: viktoria.radvanska
Company: Abyss

Predkladacia správa

Návrh zákona sa predkladá na základe Plánu legislatívnych úloh vlády Slovenskej republiky na 2. polrok 2012. Podnetom na zaradenie navrhovanej právnej úpravy do Plánu legislatívnych úloh vlády Slovenskej republiky na 2. polrok 2012 je uznesenie Výboru pre zdravotníctvo Národnej rady Slovenskej republiky  č. 88 zo dňa 4. októbra 2011 k Návrhu systémových opatrení na ochranu pred vstupom neregistrovaných omamných a psychotropných látok na Slovensko, ktorý vypracovalo Ministerstvo zdravotníctva Slovenskej republiky v spolupráci s Ministerstvom vnútra Slovenskej republiky, Ministerstvom spravodlivosti Slovenskej republiky a Ministerstvom hospodárstva Slovenskej republiky na základe uznesenia Výboru pre zdravotníctvo Národnej rady Slovenskej republiky  č. 55 zo dňa 10. mája 2011 k Informácii o systémových opatreniach na ochranu pred vstupom neregistrovaných omamných a psychotropných látok na Slovensko.
 
Ministerstvo zdravotníctva SR je gestorom úloh na úseku sledovania legálneho pohybu omamných a psychotropných látok, ktoré zabezpečuje na základe ustanovení zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov ako aj na základe ratifikovaných medzinárodných dohovorov OSN: Jednotného dohovoru OSN o omamných látkach z roku 1961, Dohovoru OSN o psychotropných látkach z roku 1971 a  Dohovoru OSN o boji proti nedovolenému obchodovaniu s omamnými látkami a psychotropnými látkami z roku 1988. 
 
Základným cieľom návrhu zákona je upraviť podmienky na zaobchádzanie s rizikovými látkami a splnomocniť Ministerstvo zdravotníctva SR vydávať zoznam neregistrovaných omamných a psychotropných látok tzv. rizikových látok všeobecne záväzným právnym predpisom. 
 
Návrh zákona rozšírením definície prípravkov ustanovuje podmienky na zaobchádzanie aj s potenciálne rizikovými látkami, ktorých chemická štruktúra a predpokladané účinky sú podobné ako u omamných látok a psychotropných látok. Návrh zákona obsahuje splnomocňovacie ustanovenie na vydanie všeobecne záväzného právneho predpisu, ktorým sa vydá zoznam takýchto rizikových látok a ustanovuje aj podmienky na zaraďovanie a vyraďovanie rizikových látok zo zoznamu rizikových látok. Návrh zákona obsahuje aj niektoré terminologické spresnenia v nadväznosti na nariadenie vlády SR č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností.
 
Návrh zákona nemá žiadny vplyv na  rozpočet verejnej správy,  na podnikateľské prostredie, na hospodárenie obyvateľstva, na sociálnu exklúziu, rovnosť príležitostí a rodovú rovnosť a na zamestnanosť, životné prostredie a na informatizáciu spoločnosti.
 
Nie je dôvod nesprístupňovania návrhu zákona.
 
Dátum účinnosti sa navrhuje vzhľadom na predpokladanú dĺžku legislatívneho procesu.
 
Návrh zákona nemá byť predmetom vnútrokomunitárneho pripomienkového konania.
 
Návrh zákona bol predmetom medzirezortného pripomienkového konania od  14.9. do 4.10.2012. Vyhodnotenie pripomienkového konania je súčasťou predkladaného materiálu.